ועדת העבודה, הרווחה והבריאות, כנסת 18, פרוטוקול מספר 210, 2010-02-02 10:45

חיים כץ: שלום, אני פותח את ישיבת הוועדה.

חיים כץ: חברת הכנסת ליה שמטוב עוד לא הגיעה.

דב חנין: גם אני יוזם של החוק.

שלי יחימוביץ': גם אני וגם ברכה.

חיים כץ: לא כתוב לי.

חיים כץ: אנחנו ננזוף במחשב, שהוא גורע שמות של חברי כנסת, שעמלו וטרחו.

דב חנין: במקרה הזה עמלו קשה.

חיים כץ: עמלו וטרחו, ואפילו העבירו את זה קריאה ראשונה בכנסת ה-17.

דב חנין: הקריאה הטרומית היתה מתנת יום הולדת שלי.

אורלי לוי: ליה שמטוב נמצאת בוועדה משודרת.

חיים כץ: חה"כ חנין, תציג את הצעת החוק.

דב חנין: הצעת החוק הזו היא הצעת חוק שהושקעה בה הרבה מאוד עבודה בכנסת הקודמת.

דב חנין: לאורך התהליך כולו היו הרבה מאוד הידברויות עם משרדי הממשלה.

דב חנין: גם בפעם שעברה זה לווה בדיונים מאוד אינטנסיביים עם הממשלה, כאשר בהתחלה היה רוב בוועדת השרים נגד הצעת החוק, ואחר כך ועדת השרים החליטה לתמוך בהצעת החוק.

דב חנין: זה היה מאוד מורכב להעביר את זה.

דב חנין: לאורך כל הדרך אנחנו נמצאים בדיאלוג מורכב עם הממשלה.

חיים כץ: גם עכשיו הממשלה הסכימה להעביר את זה בקריאה טרומית.

שלי יחימוביץ': זה כבר עבר בקריאה הטרומית.

שלי יחימוביץ': אנחנו מבקשים דין רציפות כדי להעביר את זה לקריאה שנייה ושלישית.

חיים כץ: הממשלה דיברה עם חה"כ שמטוב על הצעת חוק ממשלתית בעניין וחיבור הצעות.

דב חנין: אכן ישנה הצעת חוק ממשלתית, שאדוני מנהל במרץ דיונים עליה ותורם לשיפורה.

דב חנין: עדיין ישנו הבדל בין המודלים להסדרה פה, לבין המודלים של ההסדרה בהצעה הממשלתית.

חיים כץ: למה אי אפשר לשלב אותם?

דב חנין: יכול להיות.

דב חנין: לי אין שום רצון שזה דווקא יהיה כתוב על שמי בספר החוקים.

דב חנין: לא זה העניין.

דב חנין: השאלה היא לגופו של עניין.

דב חנין: אם נגיע להסדרים מוסכמים עם הממשלה, אפשר לשלב בין ההצעות.

דב חנין: כדי שזה יקרה, צריכים קודם כל להעביר את ההצעה דין רציפות.

שלי יחימוביץ': אני אומר במילה מה משמעות ההצעה הזו.

שלי יחימוביץ': ההצעה הזו באמת נועדה להתמודד עם החולי המרכזי של שיטות העסקה הנפסדות והנצלניות במשק, שבראשן העסקה באמצעות קבלני כוח אדם – תופעה שהפכה לנפוצה באופן מבהיל, הכי נפוצה בכל העולם המערבי.

שלי יחימוביץ': התלבשו אצלנו על הפטנט הזה, וזה משמש לעושק המוני של עובדים, כאשר כל מיני מתווכים חותכים קופון מהשכר הדל שלהם.

שלי יחימוביץ': התוצאה היא שהם במקרה הטוב משתכרים שכר מינימום של 20 שקלים ו-70 אגורות לשעה.

שלי יחימוביץ': במקרה הרע והמאוד נפוץ, גם משכר המינימום הזה עושקים אותם בנסיעות וכל מיני קנסות.

שלי יחימוביץ': כלומר, אנחנו מדברים כאן על זן חדש של עבדים.

שלי יחימוביץ': יש מאות אלפי עובדים כאלה.

שלי יחימוביץ': ההצעה הזו קובעת מאוד בפשטות, מה שההצעה הממשלתית לא קובעת, שיש אחריות של המזמין.

שלי יחימוביץ': כלומר, אם אתה מזמין שירותי ניקיון והמנקה מנקה לך את השירותים, יש לך אחריות מסוימת עליה למרות שאתה משלם לקבלן שמשלם לה, שלא לדבר על עובדי מחשוב שעובדים במשרדי ממשלה ומועסקים באמצעות חברות תוכנה, שהן חברות כוח אדם.

חמד עמאר: האם בהצעת החוק מוצע זמן מוגבל לנושא?

חמד עמאר: נניח שלי יש חברה והזמנתי עבודה ליומיים-שלושה, האם גם כאן יש לי אחריות?

חיים כץ: לא.

שלי יחימוביץ': אם הזמנת חשמלאי לעשות לך תיקון בבית והוא בא עם עוד עובדים, אין לך שום אחריות כלפיהם.

שלי יחימוביץ': מדובר על יחסים רציפים, כאשר העובד עובד אצלך.

חיים כץ: אחרי 9 חודשים הוא הופך להיות העובד שלך בפועל.

חמד עמאר: אני יודע את זה.

שלי יחימוביץ': גם אם הזמנת שיפוצניק לעשות שיפוץ בבית, אין לך אחריות מזמין.

שלי יחימוביץ': במקרה כזה אתה מזמין בעל מקצוע, שבא לעשות לך עבודה והולך.

שלי יחימוביץ': זה לא פר פרויקט.

שלי יחימוביץ': זה פר העסקה רציפה.

שלי יחימוביץ': זה הדבר הבעייתי כאן.

חמד עמאר: אני לא רוצה להגיע למצב, שבו אני רוצה לבנות בית, אני מזמין קבלן, הוא מעסיק אנשים בשכר מינימום ואני כמזמין של העבודה אשא באחריות.

שלי יחימוביץ': אם אתה מזמין קבלן שבונה בית במשך שנתיים, זה משהו אחר.

שלי יחימוביץ': לפי החוק החדש שלי, שעבר קריאה שנייה ושלישית, חוק הזכות ליציאה לשירותים, לך בתור מי שבונה את הבניין יש אחריות שיהיו שירותים בבניין, למרות שהעובדים הם עובדים של הקבלן.

חמד עמאר: אני מדבר על יחיד ולא על חברה.

חמד עמאר: אני מדבר על בן אדם פרטי.

שלי יחימוביץ': עמית העוזר שלי מעיר לי, שלא מדובר באדם פרטי אלא בחברה.

שלי יחימוביץ': המטרה היא ליצור זיקה בין המזמין לבין העובד.

שלי יחימוביץ': המטרה היא לנתק יחסי עובד-מעביד, כאשר יחסי עובד-מעביד אמנם קיימים בפועל אבל המציאו שיטה לעקוף אותם כדי ליצור חוסר אחריות מזמין במקום אחריות מזמין.

שלי יחימוביץ': זאת המהות של ההצעה.

שלי יחימוביץ': במקביל, ישבו כל הגורמים והגיעו להצעה סבוכה, הצעה ממשלתית, של אכיפת חוקי עבודה.

שלי יחימוביץ': בהצעה הזו ישנם עוד המון סעיפים אחרים, שההצעה שלנו לא מטפלת בהם.

שלי יחימוביץ': בנושא אחריות המזמין היא הרבה יותר חלשה מההצעה שלנו.

שלי יחימוביץ': במקרים מסוימים היא קובעת חוסר אחריות מזמין יותר מאשר אחריות מזמין.

שלי יחימוביץ': אני מגזימה.

שלי יחימוביץ': יש שם אחריות מזמין שלא קיימת היום, אבל יש שם פחות אחריות מזמין מזו הקיימת בפסיקה היום.

שלי יחימוביץ': אני רוצה לומר, שההצעה הזו לא היתה מתקדמת ולא מגיעה לכלל הצעת חוק, אחרי שהם הגיעו להסכמות, אלמלא ההצעה שלנו.

שלי יחימוביץ': ההצעה שלנו נשפה בעורפה של הממשלה.

שלי יחימוביץ': בכל פעם שבאנו לדון בהצעה שלנו היינו מקבלים טלפונים, שהנה ההצעה הממשלתית מוכנה ושנחכה קצת.

שלי יחימוביץ': אני בן אדם ריאלי, ואין לי עניין בקרדיט על הדבר הזה.

שלי יחימוביץ': אני בטוחה שכל האחרים שותפים לזה.

שלי יחימוביץ': מצדי, שהשם שלנו יימחק בשנייה שתהיה אחריות מזמין.

שלי יחימוביץ': עם זאת, אני כן הייתי רוצה לשמר את ההצעה שלנו בתור שוט על הממשלה, גם כדי להשיג את הדברים שאתה מנסה להשיג כאן בוועדה כל הזמן, וגם כדי שהם לא יוכלו ללכת לנוח עכשיו להרבה זמן ויידעו שכדאי להם להעביר מהר את אכיפת חוקי העבודה הממשלתית, אחרת ההצעה שלנו תבוא במקומה – דבר שהם מאוד לא רוצים.

חיים כץ: חה"כ ליה שמטוב, בבקשה.

ליה שמטוב: אני לא תמיד מסכימה עם שלי יחימוביץ, אבל פה אני מסכימה עם כל מילה.

ליה שמטוב: קיימנו דיונים רבים לא רק בכנסת הקודמת, אלא גם בכנסת לפניה.

שלי יחימוביץ': עם חה"כ יאסינוב משינוי.

שלי יחימוביץ': הוא פשוט היה עובד קבלן פעם.

ליה שמטוב: הוא הוביל את זה יפה מאוד, ואנחנו המשכנו את זה.

ליה שמטוב: התקיימו דיונים בלי סוף, והממשלה התנגדה.

ליה שמטוב: היא רצתה להעביר את ההצעה שלה.

ליה שמטוב: בסופו של דבר הסכמנו למזג את ההצעה שלנו עם ההצעה הממשלתית.

ליה שמטוב: רציתי לבקש היום להצביע על החלת דין רציפות.

חיים כץ: מה אומר נציג האוצר?

ג'לאל סויטאת: הנושא עלה בוועדת שרים לענייני חקיקה, והממשלה התנגדה.

ג'לאל סויטאת: אנחנו כמשרד ממשלתי גם כן מתנגדים.

שלי יחימוביץ': למה?

ג'לאל סויטאת: כי אנחנו חושבים, שאם רוצים לקדם את הנושא הזה, זה צריך לבוא ביוזמת הממשלה.

שלי יחימוביץ': תסביר לנו למה.

חיים כץ: תגיד שבמקרה הזה לא אמרו לך מה להגיד.

שלי יחימוביץ': אמרו לך: לך לוועדת העבודה, תשב שם מהבוקר עד הערב, ותגיד: מתנגד, מתנגד, מתנגד.

שלי יחימוביץ': למה?

שלי יחימוביץ': לא חשוב.

ג'לאל סויטאת: אנחנו מתנגדים לזה.

חיים כץ: חה"כ אורלי לוי תציל אותך.

חיים כץ: היא אוהבת לטפל בילדים.

אורלי לוי: יש לי תחושה, שדי מסתמכת על הצטברות של מקרים, שכאשר הממשלה רוצה לשים רגל או מקלות בגלגלים של הצעות חוק, שעלולות להיות לה השלכות רוחביות, היא אומרת שיש לה הצעה משלה.

אורלי לוי: כמו שאמרו חברי הכנסת היוזמים, גם בכנסת הקודמת וגם בכנסת לפניה זו היתה התשובה של הממשלה.

אורלי לוי: אני לא קונה את זה.

אורלי לוי: זה נכון שאני לא יוזמת החוק ואני לא שותפה לא, אבל יש בו הגיון.

אורלי לוי: יש הגיון שלאותם עבדים חדשים יהיה ממי להיפרע כאשר יגיע הזמן, לא רק מהקבלן המפעיל אלא גם ממי שהזמין אותו.

אורלי לוי: אם זה מזמין את שעון העצר כלפני הממשלה, אז זה טוב.

אורלי לוי: אני ממש בעד החלת דין רציפות.

חיים כץ: אני שמח שהשוט הזה ישנו.

חיים כץ: הם יודעים שבכל רגע נתון אפשר להעביר את הצעת החוק דין רציפות.

חיים כץ: אנחנו ננסה לשלב את זה במסגרת הצעת חוק של אכיפת דיני עבודה.

חיים כץ: אם נעביר את הצעת החוק דין רציפות, הממשלה תתבצר ותפיל את זה במליאה.

חיים כץ: אז לא יהיה בכלל שוט.

חיים כץ: אני אנסה לשלב את זה במסגרת הצעת החוק לאכיפת דיני עבודה, ואם לא נצביע על רציפות.

חיים כץ: תודה רבה, הישיבה נעולה.